
A vanitatum vanitas-motívum hatástörténete a 19. századi magyar irodalomban

Kulcsszavak: Kölcsey Ferenc; Vanitatum vanitas; hatástörténet; intertextualitás; 19. századi magyar irodalom
Dolgozatomban Kölcsey Ferenc Vanitatum vanitas című művének hatástörténetét vizsgálom, különösen a 19. század második felére koncentrálva. Arany János, Gyulai Pál, Komjáthy Jenő, Reviczky Gyula és Vajda János verseiben elemzem azokat az intertextuális utalásokat, amelyek a korabeli olvasó eszébe juttathatták az 1823-ban született alkotást. Az evokáció eszközei közül a formai rájátszás eszközét helyeztem a kutatás fókuszába, így értelmezve a Kölcsey hatását mutató versekben felmerülő kérdéseken keresztül a forma és a ritmika jelentésképző erejét. A műre reflektáló szövegek a Vanitatum vanitas értelmezési lehetőségeit bővítik, ezt a hatásrendszert a szöveg recepciótörténetének feltárása mellett próbáltam elemezni. A dolgozatban kitérek arra is, hogy a reformkor idején és a vesztes szabadságharc után hogyan viszonyultak a szerzők a „mind csak hiábavaló” gondolatához, verseikben hogyan fogadták vagy utasították el ezen tételt. A felfedezett intertextuális utalások sokszínűsége által bizonyíthatóvá válik Kölcsey Ferenc Vanitatum vanitasának jelentős hatása a 19. századi magyar irodalomban.



